Alle oë op Werkersdagvieringe in BloemfonteinPres. Jacob Zuma tydens die Vryheidsdagvieringe op 27 April 2017 in KwaZulu-Natal (Foto: GCIS) Alle oë is Maandag op die Werkersdagvieringe in Bloemfontein, waar pres. Jacob Zuma na verwagting die vakbondfederasie Cosatu gaan toespreek. Dit volg nadat sommige Cosatu-filiale gesê het Zuma is nie “geskik en bevoeg” om die land te lei nie, en indien hy by die Werkersdagvieringe sou praat, sal dit ŉ “verwarrende boodskap stuur”. Zuma sal na verwagting ook die podium deel met SAKP-leier Blade Nzimande, wat ook die president versoek het om te bedank. Cosatu, SAKP en die ANC vorm die drieparty-alliansie, wat die afgelope ruk struwelinge beleef oor Zuma se voortgesette leierskap. Die stryery het gebeur nadat Zuma die kabinet geskommel het en minister van finansies, Pravin Gordhan, en sy adjunk Mcebisi Jonas, aan die einde van Maart afgedank het. Die National Health Education & Allied Workers Union (Nehawu) en die Communications Workers Union (CWU) het dit baie duidelik gemaak dat hulle nie wil hê Zuma moet die skare toespreek nie. Cosatu en die ANC hou egter vol Zuma sal die skare by die hooffunksie van die Werkersdagvieringe in Bloemfontein toespreek. Cosatu het gesê Zuma sal die werkers toespreek in sy kapasiteit as leier van die ANC. Dis nog nie duidelik hoe Nehawu en CWU sal reageer nie. Cosatu het Sondag in ŉ verklaring gewaarsku: “Ons moet hard werk om ons verskille op ŉ volwasse manier te hanteer en nie in ŉ maalkolk van politieke stamgebondenheid ingesuig word nie. Ons moet versigtig wees om nie ŉ hele party of alliansie weg te gooi of af te maak as verrot weens een komponent waarvan ons nie hou nie.” Zizi Kodwa, woordvoerder van die ANC, het gesê: “Op hierdie Werkersdag en hierna, moet en sal die revolusionêre alliansie voortgaan en alles in sy vermoë doen om die uitdagings binne die alliansie aan te spreek.”